פיפוש

פִּיפּוֹש היא סדרת משחקי מחשב הומוריסטיים מסוג הרפתקאות בעלת 5 כותרים אשר פותחו בין השנים 1999–2021 על ידי חברת גיליוטין הישראלית.

ב-7 במאי 2008, לרגל יום העצמאות ה-60 של מדינת ישראל, שוחררו כל משחקי חברת גיליוטין להורדה חופשית מהאינטרנט. יוצר המשחקים רנן גלוזמן הסביר כי המהלך נועד למנוע את היעלמות המשחקים, וזאת משום שכבר לא ניתן לרכוש אותם בחנויות.

המשחקים בסדרה

פיפוש (1999) 
משחק זה משנת 1999 הוא הראשון בסדרת משחקי ההרפתקאות בהן מככבת דמותו של פיפוש. חזי פיפוש (בדיבובו של אילן גנני) הוא שחקן שאינו זוכה להכרה בארץ ומחליט לנסות את מזלו בהוליווד. פיפוש מזמין מקום על שיט תענוגות להוליווד, אך עולה על סיפון האונייה הלא נכונה. (הספינה של קרופניק.) כתוצאה מכך, הוא מוצא את עצמו בהפלגה הזויה, בה בכל יום מוצא נוסע אחר את מותו בידי רוצח מסתורי. עלילת המשחק מתחקה אחר מלאכת פיפוש בלכידת הרוצח; על השחקן לדלות מידע מדמויות המשחק התמהוניות על מנת לחשוף את זהות הרוצח.

ההתקדמות במשחק היא לפי אירועים המתרחשים בנקודות זמן מסוימות. מפת המשחק מורכבת מחלקי ספינת הפאר ומכילה משחקונים שאינם קשורים לקו העלילתי - קזינו, חדר משחקי ארקייד, משחקי סיפון, ג'קוזי, זירת היאבקות ואולם קולנוע.

על סיפון האונייה שלל דמויות: קפטן קרופניק - קברניט הספינה המטורף (בדיבובו של אילן פלד), הנרי סטים - מכונאי האוניה (בדיבובו של שלומי שליו), בריז'יט - המנקה של האוניה (בדיבובה של ענת מגן), פריץ פון בזזז - פסיכיאטר גרמני מטורף (בדיבובו של עמוס שוב), אפי, ה"לולו" המשוגע אשר נמצא בכלא האונייה מכיוון שהוא מסוכן לציבור. (בדיבובו של עופר גולן), פוסטמה - מגדת עתידות כושלת (בדיבובה של שיר להט), צוציק - מעריץ של פיפוש (בדיבובו של דודו זר), דוקטור מרג'ורי קול-רם העוסק במדע (בדיבובו של אייל לוי) ואחיינו ישורון (בדיבובו של יריב בילו), זוג נשוי (בדיבובם של חביב מזרחי ושיר להט) ורב שודד כושל (בדיבובו של רועי גלוזמן).
במשחק משתתפים בהופעת אורח גם שי אביבי, עירית ענבי, מני פאר וגל נדיבי בתפקיד עצמם.

לאורך המשחק ניתן למצוא ברחבי הספינה משקפות, שלחיצה עליהן מובילה לצפייה בעשרות מערכונים של קצל'ה ונחצ'ה- דמויות שהן פרודיה על הדמויות מ"בזוקה ג'ו" (שהוצגו כבר ב"תככי הרייטינג" כ"דני ואבא").

למשחק מצורף דיסק אודיו שכולל מערכונים ושירים מהמשחק, ואלבום "קלפים מהחופשה". במהלך המשחק ניתן לאסוף את הקלפים המוחבאים ברחבי המפה, להדפיסם ולהדביקם באלבום.
"פיפוש" תורגם לרוסית ולאנגלית.

דמויות 
חזי פיפוש: שחקן, בדרן, מפעיל בובות אצבע ודייסון של אבק כוכבים. במהלך המשחק הוא מתחיל לנפוש בספינה. שיערו בצבע שטני, עיניו כחולות, והוא לבוש במשקפי שמש עגולים עם מסגרת חומה, כדי שלא יזהו אותו כתוצאה מפרסומו הרב לכאורה, סוודר בצבע תכלת עם צווארון גולף כחול עם הכיתוב HOLLY- WOOD, מכנסי ג'ינס לבנים ומוקסינים חומים.
קפטן קרופניק: קפטן הספינה המשוגע. אוהב משחקי דיסקיות אך גרוע בהם ככל הנראה עקב פזילתו.
הנרי סטים: מכונאי הספינה. נרצח בסוף היום הראשון. מדבר על עצמו בגוף שלישי.
בריז'יט: המנקה הצרפתייה של הספינה.
פריץ פון בזזז: פסיכיאטר הספינה. גרמני מטורף עם אובססיה ל"קישקעס מכול הגדלים והצבעים" (פירוש המילה קישקע היא האיברים הפנימיים, בעיקר המעיים).
אפי: חולה נפש אשר כלוא בספינה בשל מסוכנותו לציבור.
פוסטמה: מגדת עתידות כושלת וכדור הבדולח המדבר שלה, הנותן תמיד את הנבואה - "משולש".
צוציק: מעריץ של פיפוש אשר מנדנד לו ומנסה לעזור לו בכל דרך. עובד במע"צ.
ד"ר מרג'ורי קול רם: ד"ר עם תואר ברובוטיקה, הנוהג להשתמש במילים גבוהות ומשוואות מתמטיות על מנת להתבטא.
ישורון קול רם: אחיינו של ד"ר מרג'ורי קול רם. נוהג להשתמש בקללות רכות כגון "אינעל דינאק" אותן הוא שומע במכולת ולבעוט בפיפוש.
מר וגברת בנטלי: זוג נשוי. נוהגים לריב, לזרוק אחד על השני כלי קרמיקה וחרסינה, לנסות לרצוח האחד את השני ולרצוח את בני משפחתם. ניסו לגנוב את היהלום בכספת.
קפטן דובי נאכס: שודד ים כושל.
שי אביבי, עירית ענבי, מני פאר וגל נדיבי: מופיעים בהופעות אורח בתור עצמם.
קצ'לה ונחצ'ה: נמצאים על רפסודה לא רחוקה מהספינה של קרופניק, אותם אפשר לראות דרך משקפות. נוהגים להתווכח. פרודיה על דמויות "בזוקה ג'ו".

פיפוש 2 
עלילת המשחק השני בסדרה משנת 2000 הנקרא "פּיפּוֹש 2", מתחילה מהנקודה בה הסתיים המשחק הקודם: פיפוש שוחה לעבר הרפסודה של קצלה ונחצ'ה, דמויות שמקורן ב"בתככי הרייטינג" וב-"פיפוש 1"), משליך את השניים לים ותופס את מקומם על הרפסודה. לאחר 7 ימים (בעוד חזי סבור כי עברו 19 שנים) בהם נאלץ ליזון רק מתפוחים מוקרמים (כך לדבריו), מגיע פיפוש לאי המאוכלס על ידי גמדים פנאטים, כשהוא סובל מהזיות ופרנויות.

המשחק מציג דמויות חדשות, כמו גם פנים מוכרות מהמשחק הקודם. בשונה מהמשחק הקודם, התקדמות המשחק היא לפי החפצים שפיפוש אוסף במהלך המשחק, ולא לפי אירועים שמתרחשים בנקודות זמן מסוימות, בדומה למשחקי קווסט קלאסיים.

הדמויות שהופיעו במשחק הן: פטרישה (לירז ברגמן), חסייה (אילן פלד), רינתי (רנן גלוזמן), חתולי מדריך הטיולים (חביב מזרחי), גונדולין, מנהלת הקבלה (ענת מגן), טופי (עופר גולן), הבלש (אייל לוי), חזי פיפוש (או פלומבה) (עומרי אלון), יהושע, האנימטור של המשחק (אמיר טרטמן), הבלש אשל אשכול (אייל לוי), ישורון (ששרד מהמשחק הקודם והפך למלצר) והגמדים. במשחק זה מדבב את חזי עמרי אלון, ולא אילן גנני כמו במשחק הראשון.

חלום שהתגשם 
"חלום שהתגשם" הוא המשחק השלישי בסדרה משנת 2001.
עלילת המשחק נפתחת כאשר אדם מסתורי מזמין דמויות מהמשחקים הקודמים של "פיפוש", כמו גם דמויות חדשות, לטירה אפלה ומסתורית.
סגנון המשחק שונה מהמשחקים הקודמים בסדרה. המשחק משלב בתוכו שלל משחקוני ארקייד קלאסיים, כגון: קרבות מטוסים, מבוכים ומשחקי חשיבה. עם זאת, ההומור שאפיין את המשחקים הקודמים נשמר.
במשחק זה משתתף בתפקיד אורח גם משה פרסטר, במיני משחק המשך ל-"תככי הרייטינג", המוחבא בתוך המשחק.

פיפוש 3D – המהפכה 
המשחק הרביעי בסדרה משנת 2003, אשר נקרא "פיפוש 3D - המהפכה", נעשה כולו בגרפיקת תלת-ממד. עלילת המשחק מתחילה כאשר פיפוש (שאילן גנני חזר לשחק את דמותו) עושה פרסומות לנקניקיות ללא הצלחה ומתפטר, ומר שיק (בדיבובו של גלעד קלטר) רוצה שיעביר אגרטל לארצות הברית. האגרטל נופל מהמטוס ומתרסק לחלקים ברחבי מדינת "פוזפוזמיג'אן", ופיפוש צריך לאסוף ולהדביק את כל חלקי האגרטל בלי ששיק יגלה שמשהו קרה. במשחק השתתפו הקומיקאים אילן פלד (כקרופניק), תומר שרון (כאחד הרעים במשחק) ויובל סמו. המשחק קיבל ביקורות שליליות על העלילה וגרפיקת התלת-ממד שנראתה אז מיושנת, ובאופן כללי הוא נחשב לפחות מוצלח מבין כל משחקי גיליוטין.

פיפוש (2021) 

בשנת 2018 פרסם רנארד גלוזמן כי החלו לעבוד על משחק פיפוש חדש יחד עם אחיו רועי, וצוות חדש. במאי 2019 הוציאו הצוות את "פיפוש האודישן", משחק קצר המהווה הקדמה למשחק המלא, וביום פרסומו נפתחה בקשה באתר מימון ההמונים "הדסטארט" לגיוס תקציב למשחק המלא. תוך חודשים ספורים הפרויקט הגיע ליעד הנדרש, ולאחר מכן החל פיתוח המשחק המלא. לאחר שנתיים של פיתוח, המשחק המלא שוחרר ב-1 באפריל 2021 לחנות הדיגיטלית סטים.

קישורים חיצוניים
 
ויקיפיפוש - ויקי בעברית בנושא פיפוש (בבניה)

 כתבה על המשחק "פיפוש 2 וחצי" בנענע 10 מ-07.12.08
  - ריאיון עם רנן גלוזמן לרגל שחרור המשחקים להורדה חינמית ברשת, ביום העצמאות ה-60
סרטון דוקומנטרי על פיפוש, "אולדסקול" (עברית), 25 בפברואר 2016

הערות שוליים

משחקי הרפתקה ממוחשבים
משחקי וידאו שפותחו בישראל
משחקי וידאו משנת 1996
משחקי וידאו משנת 1999
משחקי וידאו משנת 2000
משחקי וידאו משנת 2003
משחקי וידאו בעברית
סדרות משחקי וידאו
פיפוש